text: Esquerra qüestiona el pacte de govern després de l'expulsió de Morell de Podem | Ràdio Sabadell
  Fernández durant la seva intervenció aquesta tarda | Cedida
  14.10.2021 17:58 Aleix Graell
  La setmana política segueix amb una gran intensitat. Aquesta tarda, Esquerra Republicana ha volgut sortir al pas de les crítiques etzibades per Junts, però també a qüestionar el pacte de govern entre PSC i Podem després que la formació morada hagi expulsat la seva única regidora al ple, Marta Morell. "Marta Farrés té molta menys legitimitat, aquell govern de dos partits, el de la Concòrdia amb Podem i PSC no existeix" ha explicat el portaveu dels republicans, Gabriel Fernández.
  "Podem Catalunya demana que aquesta persona [Marta Morell] estigui fora. No creiem que aquesta pràctica de basar govern en persones i no en partits i els seus ideals serveixi per aferrar-se al poder" ha afegit.
  Una situació que per a Fernández, recorda el que va passar amb Jordi Soriano, regidor del PP, i el govern Bustos:
  "Molts dels lamentables episodis de corrupció de la ciutat van començar amb situacions de transfuguisme, regidors comprats per a fer favors i en un govern del PSC, l'únic de la ciutat que ha passat pels tribunals" ha afegit.
  Sobre les declaracions de Junqueras
  Des d'Esquerra també han aprofitat per dir la seva arran de les declaracions d'Oriol Junqueras: no han apartat mai a Junts. "Governem a la Generalitat amb Junts, però no pactarem mai amb els hereus del 'bustisme'" ha matisat Fernández. Segons el portaveu el seu partit va contactar amb Junts i Lourdes Ciuró per fer un govern, però treuen als postconvergents que no fessin alcalde a la força independentista més votada.
  "Jo crec que les tergiversacions de la realitat no serveixen per a res, oblidem-ho. Si volen treballar per una alternativa republicana? Marxa del govern, no aprovis pressupostos, retira els assessors... sé que és difícil, Junts s'emportarà més de 400.000 euros en sous aquest mandat" ha ressaltat.